open-index/open-wikipedia-markdown huggingface dataset:
لقرن 21

[تصغير|[شانڭهاي ولّات رمز ديال لإزدهار لقتيصادي لي طاري ف الشينوا]]
**لقرن 21** هوّ قرن د الزمان لي بدا ف 1 يناير 2001 و غادي يسالي ف 31 دجنبر 2100، على حساب التقويم لميلادي. و هوّ لقرن لي كاينين فيه دابا. هوّ لقرن اللول ف لألفية التالتة.

هاد لقرن تميّز ف بديتو ب الطلوع ديال لقتيصاد لعالمي و لإستهلاكية ديال لعالم التالت، ف لوقت لي الشركات د لپريڤي تزادو، و لمخاوف من لإرهاب خداو معالم جديدة مور هجمات 11 شتنبر 2001 ف ميريكان. التدخّول ديال الناطو ف أفغانيستان و التحالوف لي قادتو لميريكان ف لعراق ف لبدية د عوام 2000، زيادة على الطيحة ديال عدد د لأنظمة ف ربيع الشعوب ف لبدية د عوام 2010، أدّاو ل نتائج متباينة ف لعالم لعربي، منها حروب أهلية و عدم إستقرار سياسي. ف لبدية د عوام 2020، تزادو لحروب ف لعالم، بحال الجتياح الروسي د ؤكرانيا و حرب غزة. ف نفس لوقت لحرب على لادروڭ ستامرّات، ب تركيز على لمكسيك و أمريكا اللاتينية. لميريكان بقات كاتّعتابر لقوة لعظمى لوحيدة ف لعالم، ولايني الشينوا ولّات كاتّشاف قوة عظمى طالعة.

ف 2022، 45% د السكان د لعالم كانو عايشين ف دولة "فيها شي شكل ديال الديموقراطية"، ولايني غير 8% عاشو ف "ديموقراطية كاملة". لأمم لمتحدة كاتّوقّع بلي قبل 2050 التلتين ديال سكان لعالم غادي يكونو عايشين ف لمدون.

لقتيصاد لعالمي كبر من 42 تريليون دولار ف عام 2000 ل 101 تريليون دولار ف 2022، ولايني كاينين قتيصادات لي كبرو و وحدين خرين تكمّشو. لمفعول ديال التبدال د لمناخ و طلوع لمستوى د لبحر فاقم لأزمة لإيكولوجية، و 8 د لڭزاير غرقو مابين 2007 و 2014.

ف اللخر د عام 2019، تنتاشرات جايحة كوڤيد 19 ف لعالم كامل، و تسببات ف 7 مليون وفاة مسجّلة، و 18,2 تال 33,5 مليون وفاة على حساب التقديرات، و جمّكات بشكل كبير لقتيصاد لعالمي، و تسببات ف أكبر ركود قتيصادي من الركود لكبير ف عوام 1930. الجايحة بصمات عيمان 2020 و 2021، و بقات كاتّعتابر أزمة صحية عالمية تال ماي 2023.

بسباب الزيادة لكبيرة ديال عدد لپورطابلات ب أنتيرنيت، بحال السمارتفونات لي ولّاو متوفّرين ف لعالم كامل من لبدية د عوام 2010، كتر من التلتين ديال لبشري كان عندهم أكصي ل أنتيرنيت ف 2023. بعد نجاح لپروجي د الجينوم د بنادم، الصيكونصاج د الدنا ولّى متوفّر و رخيص. و وقعو تطوّورات كبار ف التعقيد ديال الدكا الصطيناعي، و أهم لمساهمات جاو من عند شركات، جامعات و لابوّات ميريكانية. لأبحات د لفضاء تسارعو ف عقد 2020، و لميريكان كانت مسيطرة ف الستيكشاف د لفضاء، ب طيكنولوجيات و مشاريع بحال طيليسكوپ دجيمس ويب، هيليكوپطير إينجينوويتي، لبوابة د لقامار، و برنامج أرطيميس.

## نويطات


## مصادر

 


تصنيف:تاريخ ديال دابا
تصنيف:لقرون
تصنيف:لألفية 3
أكيهيطو

**أكيهيطو** (؛ مزيود ف طوكيو ف 23 دجنبر 1933) كان هو لإمبراطور نمرة 125 ديال الجاپون على حساب الترتيب التقليدي د لخلافة، و حكمها من 1989 ل 2019.

تزوج ب ميتشيكو ف 1959 و عندو معاها 3 د الدراري، و هوما لإمبراطور لحالي ناروهيطو، ولي لعهد فوميهيطو، أمير د أكيشينو، و لأميرة السابقة ساياكو. خدا أكيهيطو منصب لإمبراطور فاش مات باه هيروهيطو (لمعروف دابا ف الجاپون ب لإمبراطور شووا) ف 7 يناير 1989. ف 30 أبريل 2019، قرر أكيهيطو باش يعتازل من لعرش ل أسباب صحية، و من ديك الساعة ولاّ ولدو ناروهيطو لإمبراطور الجديد.

## حياتو
أكيهيطو كان لخامس ف ولاد لإمبراطور شووا و لإمبراطورة كوجون، و الدري اللول مور 4 د لبنات. ف لحرب لعالمية الجاوجة، مشى معا صحابو ف لقراية ل نيكّوو تا ستسلمات الجاپون و سالات لحرب. ف 1952، تدارت على قيبالو حفلة ديال بلوغ الرشد لي ولّى فيها رسميا ولي لعهد، و بدا كيمارس مهام رسمية. لعام لي موراه مشى ل لندن باش يحضر ل مراسم تتويج لماليكة إليزابيط التانية، و كانت هادي الرحلة اللولة ديالو برّا الجاپون. ف 1956 كمّل الدراسة الجامعية ديالو. ف أبريل 1959، تجوج ب ميتشيكو شوضا، لي كانت مرا عادية من الشعب. كان لعرس ديالهم أول عرس إمبراطوري كيدوز ف التلفازة، و شافوه 15 مليون واحد.

ف يناير 1989، ولّى أكيهيطو إمبراطور مور لموت ديال بّاه، و حفل التتويج ديالو تدار ف 1990. حاول أكيهيطو باش يخلي لفاميلة لإمبراطورية قرب للشعب، و زار جميع لعمالات 47 ديال الجاپون و عدد ديال لݣزاير لي تابعين ليها. كان عندو هتيمام كبير ب لحياة الطبيعية و لحفاظ عليها، و ب التاريخ د لعالم.

## شوف تا
* هيروهيطو

## مصادر

## مزاود

* Their Majesties the Emperor Emeritus and Empress Emerita 
* 上皇上皇后両陛下のご様子 

تصنيف:ناس حيين
تصنيف:زيادة 1933
تصنيف:جاپونيين
جان پول سارتر

**جان پول شارل أيمار سارتر** (مزيود ف 21 يونيو 1905، توفى ف 15 أبريل 1980) كان فيلسوف، كاتب مسراحي و روائي، سيناريست، ناشط سياسي، بيوڭرافيست و ناقد أدابي فرانساوي. كيتّعتابر سارتر من أبرز لفلاسفة لفرانساويين و لماركسيين ف لقرن 20، و من بين أهم لوجوه ديال لفلسفة لوجودية (و لفينومينولوجيا). خدمتو أتّرات ف الصوسيولوجيا، النظرية د النقد، النظرية لمور كولونيالية، و الدراسات لأدابية. ف 1964، تعطات لو جايزة نوبل د لأداب، ولايني رفضها ف لبدية و ڭال بلي ديما كايرفض التشريفات الرسمية حيت "لكاتب ماخاصوش يخلي راسو يتحوّل ل مؤسسة".

سارتر كان داير علاقة مفتوحة معا لفينميميست و لفيلسوفة لوجودية سيمون دو بوڤوار. بجوج تحدّاو التقاليد و لإنتظارات التقافية و لإجتماعية لي ترباو عليها، و لي عتابروها "بورجوازية"، سوا ف الستيل د لحياة ولا التفكير. واحد من الطيمات لي ولّاو أساسيين ف لخدمة اللولة ديال سارتر، هوّ الصراع مابين لكونفورميطي (ب لعربية *امتثال*) لي عندها تأتير ستيبدادي و تدميري على الروح د بنادم من جيهة، و لوجود لأصيل (يعني لواحد يكون على طبيعتو ماشي كيما بغاوه لخرين) من جيهة خرة. هاد الطيم كيبان ف كتابو لوجود و اللاوجود (*L'Être et le Néant*). التقديم للفلسفة د سارتر ف كتابو لوجودية راها إنسانية (*L'existentialisme est un humanisme*) كان تعرض ف لأصل على شكل محاضرات.

## خدمتو
### روايات
* 1938: الدوخة *La Nausée*
* 1939: لحيط *Le Mur*
* سلسلة طرقان لحرية *Les Chemins de la liberté*
** 1945: عصر لعقل *L'Âge de raison*
** 1945: التأجيل *Le Sursis*
** 1949: لموت ف الروح *La Mort dans l'âme*

### مسراحيات
* 1940: باريونا، ولّا ولد الرعد *Bariona, ou le Fils du tonnerre*
* 1943: الدبان *Les Mouches*
* 1944: باب مسدود *Huis clos*
* 1946: القحبة المحترمة *La Putain respectueuse*
* 1946: ميّت بلا دفينة *Morts sans sépulture*
* 1948: ليدين لموسخين *Les Mains sales*
* 1948: لونڭروناج *L'Engrenage*
* 1951: الشيطان و الرب الطيّب *Le Diable et le Bon Dieu*
* 1953: كين *Kean*
* 1955: نيكراصوڤ *Nekrassov*
* 1959: لمخطوفين د ألطونا *Les Séquestrés d'Altona*
* 1965: الطرواديّات *Les Troyennes*

## مصادر

تصنيف:ناس ربحو جايزة نوبل د لأدب
تصنيف:وفيات 1980
تصنيف:زيادة 1905
عين

**لعين** هي واحد لعضو د لحسان كيخلي الكائن الحي يستقبل المعلومات د الشوفان. كاتلتاقط الضو و كتحولو ل نبضات كهروكيماوية ف الخلايا العصبية. هي جزء من الجهاز د الشوفان ديال الكائن الحي.

عند الكائنات المطورة، العين هي واحد النضام د الشوفان معقد كيجمع الضو من المحيط لبرّاني، و كيضبط الشدة ديالو على طريق القزحية، و كيركزو من خلال مجموعة ديال اللونتيات لي قابلة للتعديل باش تكوّن تصويرة، و من بعد كتحوّل هاد التصويرة ل مجموعة ديال السينيالات د التريسينتي، و كتصيفط هاد السينيالات للدماغ عبر مسارات عصبية كتربط العين على طريق العصب د الشوفان ب القشرة د الشوفان و مناطق خرى ف الـدماغ.

العيون لي عندها قدرة د التمييز موجودة ف عشرة ديال الشكال مختالفة، و كتصنف ل عيون مركبة و عيون بسيطة (مامركباش). العيون المركبة كتكوّن من بزاف ديال الوحدات الصغيرة د الشوفان، و كاينة بزاف عند لبخوش و القشريات. أما العيون البسيطة فا عندها لونتي وحدة كتركز الضو على الشبكية باش تكوّن تصويرة وحدة. هاد النوع ديال العيون منتاشر عند لبزوليات، بحال بنادم.

أبسط نواع العيون هي العيون الحفرية. هي عبارة على بقع عينية لي تقدر تكون ف واحد الحفرة باش تنقص من زاوية الضو لي كيدخل و كيأتر عليها، و هادشي كيخلي الكائن الحي يعرف الزاوية لي جاي منها الضو.

العيون كتمكن من بزاف ديال وضائف الإستجابة للضو لي مستاقلة على الشوفان. عند الكائنات لي عندها عيون معقدة كتر، الخلايا العقدية الحساسة للضو ف الشبكية كتصيفط سينيالات عبر السبيل الشبكي الوطائي للنواة فوق التصالبية باش تضبط الإيقاع اليومي (الساعة البيولوجية)، و للمنطقة السقفية لقدّامية  باش تتحكم ف الريفليكس ديال الضو د مومو لعين .

## مصادر

## بيبليوݣرافيا

* 
* 

## مزاود

* تطور العين
* أناطومي ديال العين – فلاش تفاعلي متحرك. (أدوبي فلاش)
* Webvision. تنضيم الشبكية و الجهاز د الشوفان. شرح معمق ل وضيفة الشبكية، مفتوح للجميع ولكن موجه كتر ل طالابا ديال الدراسات العليا.
* العين كتجرد التصاور من كلشي إلا من الأساسيات قبل ما تصيفط المعلومات د الشوفان للدماغ، كيفما بينات أبحات جامعة كاليفورنيا، بيركلي


تصنيف:أعضاء د لڭسدة
تصنيف:سيستيم د الشوفان
تصنيف:أعضاء د لحسان
موسى

**موسى** (ب لعبرية:**מֹשֶׁה - موشي**، بلأرامية: **ܡܘܫܐ - موشا**، بليونانية: **Mωϋσῆς - مويسيس**)، على حساب لأديان لإبراهيمية، كان نبي عبري، عتق بني إسرائيل من لعبودية و خرّجهم من مصر. هو أهم نبي ف ليهودية، و كيعتارفو بيه تا لمسيحيين و لمسلمين، حيت مهضور عليه ف التوراة و لقرآن
.

عند لمسيحيين و ليهود، موسى هضر مع الله و داكشي اللي فتا عليه كتبو و كان هو التوراة د ليهود، اللي داخلا فيها تا "لقوانين د موسى" (10 ديال لوصيات ديال شنو خاص لواحد يدير، بحال دابا ما يقتلش و ما يزنيش و ما يسرقش). ف لإسلام، موسى هو أكتر نبي هضر عليه لقرآن، مكتوبا سميتو 136 مرة، و كاينا سورة كاملا كاتعاود لقصة ديالو (سورة لقصص).
## لقصة ديالو
على حساب لأديان اللي كاتآمن بيه، بدات لقصة د موسى ف لوقت د مصر د لفراعنة، اللي كانو مستعبدين بني إسرائيل. كان أي ولد عبري تيتولد ف ديك لوقت تيتقتل نيشان، و داكشي علاش ملي تولد موسى، خباتّو مو ف سلة حدا لواد د النيل، فين لقاتو بنت فرعون و قررو يربيوه.

كبر موسى ف لقصر د فرعون، اللي ماكانش عارف باللي راه عبري، ولكن واحد النهار قتل واحد من السادة اللي كانو تيعدّبو لعبيد لعبريينن و هرب. من ديك لوقت بدات لمهمة ديالو ديال نبي، و بانو عليه بزاف د لمعجزات، بحال أنه شقّ لبحر لحمر مع شعبو، و قدرو يتمشاو فيه (و ملي تبعهم فرعون و لعسكر ديالو رجع لبحر و غرقو)، و رجّع عصا لفعا، و لمصايب لعشرا اللي تسلطو على مصر باش يقنع فرعون يخلي بني إسرائيل يخرجو من لبلاد.

## مصادر

تصنيف:دين
تصنيف:ليهودية
تصنيف:يهود
تصنيف:أنبيا د اليهودية
تصنيف:أنبيا د المسيحية
تصنيف:أنبيا ف القرآن
تصنيف:أنبيا
تصنيف:ناس تزادو ف مصر
براهيم

تصغير|شجرا د لبلوط اللي تيتقال باللي كان تيتضلل تحتها براهيم و مراتو ف لخليل
**براهيم** (ب لعبرية: **אַבְרָהָם - أڤراهام**، بلإتيوپية لقديما: **አብርሃም - أبراهام**، بلعربية: **إبراهيم**)، هو النبي اللي تسمّات عليه لأديان لإبراهيمية. على حساب هاد لأديان، براهيم كان نبي عبري. ف ليهودية، هو أول واحد اللي قدر يدير علاقة ما بين ليهود و الله. ف لمسيحية، هو لأب ديال لإيمان و ديال ڭاع لمومنين بالله ف ڭاع لوقات. ف لإسلام، هضر لقرآن على النبي براهيم 69 مرة، ف 25 سورة، و هو لقدوة ديال لواحد اللي خاص الناس يكونو بحالو ف كلشي. حتا ف الصلا اللي كادّار خمسا د لمرّات ف النهار، تيصلّيو لمسلمين عليه، و تاتسما الصلا لإبراهيمية.

براهيم كانو عندو بزاف د لولاد و لحفايد اللي تا هوما كانو أنبيا، بحال سماعيل و إسحاق (بجوج ولادو) و يعقوب (لأب ديال بني إسرائيل) و يوسف و موسى و هارون و داوود.

براهيم مدفون ف جامع بسميتو (الجامع لإبراهيمي)، جا ف لمدينا د لخليل (تا هيا بسميتو، حيت كان تيتسمّا براهيم لخليل) ف فلسطين. نفس لبلاصة مدفونين فيها بزاف د لأنبيا لاخرين، و هي مقدسا عند لمسلمين و لمسيحيين و ليهود.
## لقصة ديالو
لقصة د براهيم تا تقول باللي تولد ف لمدينا د أور، اللي جات ف لعراق ديال دابا. ديك الساعة كانو ڭاع الناس كيعبدو لأصنام، و كيحكم فيهم ماليك ديكتاتور سميتو نمرود. براهيم حارب هاديك لأصنام و بدا تيهرسها، و هو الشي اللي خلا نمرود يبغي يقتلو ولكن ما قدرش. هاجر من موراها لبزاف د لبلدان، و كان تيقول للناس باللي كاين غي إله واحد اللي خلق لعالم.

من لقصص لمعروفة ديالو هي ملّي حلم باللي الله قاليه يدبح ولدو سماعيل (اللي كانت عندو 13 لعام) باش يبينلو باللي تيآمن بيه. من مورا ما تشاور مع ولدو، اللي تا هو تّافق، مشا باش يدبحو، ولكن الله صيفطلو حولي، و من تما كان لأصل ديال الدبيحة اللي كيديرو لمسلمين كل عام ف لعيد لكبير.

## مصادر

تصنيف:دين
تصنيف:ليهودية
تصنيف:يهود
تصنيف:أنبيا د اليهودية
تصنيف:أنبيا د المسيحية
تصنيف:أنبيا ف القرآن
تصنيف:أنبيا
ليمونيات

**الليمونيات**، ولا **الحامضيات** (السمية لعلمية *Citrus*) هو ݣنس نباتي تابع لـ العائلة السذابية (السمية لعلمية *Rutaceae*)، اللي داخلة فـ رتبة الصابونيات (السمية لعلمية *Sapindales*)، من بين النباتات اللي كاتدير النوّار. من بين النواع لمعروفين ف هاد لݣنس كاين شجرة الليمون (اللتشين) و شجرة لحامض.

## الوصف
نباتات هاذ الݣنس شجيرة كبيرة أولا أشجار يتراوح ارتفاعها بين خمسة ميترو ل خمسطاش ميترو. وهي خضرا ديما.
يمين|تصغير|250x250بك|بلايص اللي كيتنتج فيها
الأصل ديال الحامضيات كيرجع لـ شرق آسيا، و خاصة الساحل الجنوبي ديال الشينوا. كيتزرعو بكثرة فـ سواحل البحر البيض المتوسط، من سوريا و فلسطين ف الشرق حتى لـ المغرب و تونس و سپانيا ف الغرب.

و فـ المغرب، الحامضيات كتشكل واحد من المحاصيل الرئيسية اللي كيتصدّرو ل أوروپا و كندا.

### الإنتاج
المناطق الرئيسية اللي كيتنتجو فيها الحامضيات كتركّز فـ بلدان البحر البيض المتوسط، و كاين حتى فـ جنوب الشينوا، جنوب لميريكان، جنوب إفريقيا، أستراليا، المكسيك، و شي بلايص من أمريكا الجنوبية.

## الإستخدامات
الحامضيات كيتستعملو كـ فاكهة كتتاكل مباشرة من بعد ما كتتقشّر، و كيتستعملو حتى فـ منتوجات بحال الكونفيتير و العصائر.

الحامضيات معروفة بـ كونها غنية ب ڤيطامين ب. ولايني الليمون كيفقد ڤيطامين ج من بعد ما كتقطع.

الحامضيات فيهم فلافونويدات مضادة للأكسدة، و هادو كيتعاونو مع ڤيطامين ج باش ينقصو من إحتمال الإصابة ب الكونصير ولا الأزمات القلبية، و كيساهمو فـ تقوية العظام و السنان، و كيداويو الجروح.

## تصاور

فيشي:Citrus_medicus_fruit.jpg|الأترج
فيشي:NIH_citrus.jpg|طبسيل ديال الحامضيات
فيشي:Cedri_BMK.jpg|حامض معروض للبيع
فيشي:Clementinepeeled.jpg|قشرة اليوسفي أرق من قشرة اللتشين
فيشي:Ambersweet_oranges.jpg|اللتشين الحلو
فيشي:Citrus_hystrix_dsc07772.jpg|مجموعة ديال الحامض الخضر
فيشي:Lemon-edit1.jpg|حامض مقطع
فيشي:Limes.jpg|حامض فارسي
فيشي:Map_of_inferred_original_wild_ranges_of_the_main_Citrus_cultivars,_and_selected_relevant_wild_taxa_(Fuller_et_al.,_2017)-ar.png|الخريطة ديال النواع الرئيسية ديال الليمون


## مصادر

## مزاود
* مجموعة د لخضراوات المختالفة .
* تصنيف السميات د لخضرة

تصنيف:نبتات توصفو ف 1753
بودا

[تصغير|رسما د لبودا ف [ميانمار، ملّي كان يالله بدا السفرا ديالو و زيّر راسو بزاف حتا كان أيموت بالجوع]]
**سيدارتا ݣاوتاما** (بالسانسكريت: **सिद्धार्थ गौतम**)، لمعروف ب سميت **بودا** (اللي كاتعني لمنوّر) كان راجل ديال الدين و فيلسوف من لجنوب د آسيا. كيتعتابر هو اللي أسس لبودية.
## حياتو
التاريخ اللي تولد فيه لبودا ما معروفش، ولكن جا إما ف لقرن السابع و لا السادس قبل لميلاد. لبلاصة اللي تولد فيها معروفة، هي لمدينة د لومبيني، اللي جات ف لجنوب د نيپال د دابا، و ولاّت من لمواضع لمقدسة ف لبودية، تيحجّو ليها الناس (و تقيدات ف 1997 ف اللائحة د الترات لعالمي د ليونيسكو على هاد لحساب).

لعائلة ديال بودا كانو ملوك عندهم لفلوس، و كانو عايشين مزيان. ملّي كبر شويا، بدا تيخرج من لقصر و شاف باللي ماشي كلشي عايش بحالو، و باللي كاين ناس مراض و دراوش ماعندهمش. من مورا داكشي، قرر يبدل حياتو كاملا. خرج من لقصر ف مرا، خلا مراتو و ڭاع حوايجو، و بدا تيدور ف الجبال د لهيمالايا.

هاد الطريقة الجديدا د لعيشا د بودا كان كيدير فيها بزاف ديال التأمل، و كان لهدف ديالها هو يدوّز حياتو تيخدم فيها على لحقيقة د لوجود. تزادو معاه ناس آخرين تا هوما بغاو يعيشو بديك الشكل، و بدا تيعّلمهم، و كانو هوما أول وحدين ولاّو بوديين.

بودا هو الوحيد ما بين لمؤسسين د لأديان لكبار ف لعالم اللي ما جاهش لوحي ولا لغيب، وكانت ڭاع التعليمات ديالو جايّا منو هو نيت و من التجرية ديالو.

## مصادر

تصنيف:دين
تصنيف:لبودية
تصنيف:بيوغرافيا د رجال
ڭسدة (بيولوجيا)

**لݣسدة** (ب ) هي لمادة ديال شي كائن حي. كيتستعمل هاد المصطلح غير للكائنات الحية اللي كتكون ف جزء واحد أولا كاملة. كاينين كائنات حية اللي كيتبدلو من خلية وحيدة ل كائنات كاملة: بحال لعفن لغروي . بالنسبة ليهم، مصطلح "ݣسدة" كيعني مرحلة متعدد الخلايا.

## ستيعمالات خرى
* ݣسدة د النبتة: النباتات نمطية، و الوحدات ديالها كتصايب على طريق الأنسجة المرستيمية و الݣسدة ديالها ب شكل عام كيتكون من نضام الفروع و نضام الجدور بجوج، و النمو ديال الݣسدة كيتأتر ب البيئة المحيطة بيه.
* ݣسدة الخلية: هنا ممكن يتستعمل على خلايا بحال العصبونات اللي عندها محاور (لياف عصبية) طوال. ݣسدة د الخلية هي الجزء اللي فيه النواة.
* الݣسدة ديال شي شخص ميت كايتسمى تاهي جتة ولّا ݣسدة د لميّت (). الجتت ديال الحيوانات السنسولية و لبخوش كيتسماو شي مرات *carcasses* (جيفات).
* ݣسدة الإنسان فيها الراس، لعنق، الجدع، جوج درعين، جوج رجلين و الأعضاء التناسلية اللي كتكون ف المنطقة التناسلية، و هاد الأعضاء كتختالف بين الدكور و الإنات.

الفرع ديال لبيولوجيا اللي كيهتم ب دراسة لݣسدات و الخصائص الهيكلية المحددة ديالها كيتسمى المورفولوجيا. لأناطومي هي فرع من لمورفولوجيا اللي كيهتم ب قلدة الݣسدة ف مستوى عالي على النسيج. لأناطومي عندها علاقة قريبة بـ علم لأنسجة، اللي كيدرس قلدة لأنسجة، و تاهو بـ علم لبنايق، اللي كيدرس بنية و وضيفة لبنايق الفردية، اللي منهم كيتصايبو لأنسجة و لأعضاء ديال الكائن لكبير لمدروس. كاملين، لأناطومي و علم الأنسجة و علم لبنايق و علم لأجنة كيمتلو لمورفولوجيا.
دراسة الوضايف و لآليات ف الݣسدة هي لفيزيولوجيا.

## مصادر

تصنيف:لبيولوجيا
تصنيف:لعولوم
ألڭوريتم

**الخوارزمية** أولا **لألݣوريتم** هي مجموعة ديال الخطوات الحسابية و المنطقية اللي كتجي وحدة مور وحدة باش نلقاو حل ل شي مشكل. و تسمات الخوارزمية بهاد السمية على العالم أبو جعفر محمد بن موسى الخوارزمي اللي ختارعها ف القرن التاسع الميلادي.

الكلمة اللي معروفة فاللغات اللاتينية و الأوروپية هي *algorithm*، و فالأصل كان المعنى ديالها كيهضر غير على ثلاثة ديال التراكيب:

# **التسلسل**: التعليمات كتدار وحدة بوحدة بالترتيب. كتكون الخوارزمية عبارة على مجموعة ديال التعليمات اللي جايين ورا بعضهم، و هادو يقدرو يكونو يا إما بسيطين ولا من الجوج نواع لمدكورين من بعد.
# **الإختيار**: كتختار بين جوج طرق ولا كثر على حساب شرط. كاين شي مسائل ما تقدرش تحلّها غير بتعليمات متسلسلة، وكتحتاج تختبر شي شروط وتشوف النتيجة، إلا كانت النتيجة صحيحة كتتبع طريق فيه تعليمات متسلسلة، وإلا كانت خاطئة كتتبع طريق آخر فيه تعليمات مختالفة. هاد الطريقة كتسمّى اتخاذ القرار ولا الختيار.
# **التكرار**: كتعاود نفس الخطوات حتى كيوقع شرط معيّن. ملي كتحل شي مسائل، ضروري في بعض المرات تعاود نفس تسلسل الخطوات بزاف ديال المرات. هاد الشي اللي كنسمّيوه التكرار.

و تثبت بلي ما كايناش حاجة ل تراكيب زايدة.

## تعريف رسمي
وخا ما كاينش إتفاق رسمي على تعريف مناسب لـ «الخوارزمية»، راه يقدر نصايبو تعريف ماشي رسمي ليها يلا عتابرناها "مجموعة ديال القوانين اللي كتعبر على سلسلة محددة ديال العمليات" اللي غادي تشمل جميع برامج لورديناتور، حتى البرامج اللي ما كتدارش بيها عمليات حسابية رقمية. و ب النسبة ل شي ناس، أي برنامج هو خوارزمية يلا كان كيحبس فالآخر. كيتطلب ب بساطة باش "يسالي ف عدد محدود ديال الخطوات" و ب النسبة لآخرين، البرنامج هو خوارزمية غير يلا كان كيدير عدد ديال الخطوات الحسابية.

و كاين مثال نموذجي ديال لخوارزمية هو خوارزمية إقليدس باش نحدّو الحد الأقصى للقاسم المشترك ديال جوج أعداد.

Boolos & Jeffrey (1974, 1999) عطاو معنى رسمي للكلمة فهذ الإقتباس:

ما كاين حتى واحد يقدر يكتب ب السرعة الكافية، ولا لمدة طويلة كافية، ولا بحجم صغير كافي («صغر و صغر بلا حد... واش غادي تجرب تكتب فوق الجزيئات، فوق الذرات، أولا حتى فوق الإلكترونات») ولا يجرب يعدد جميع العناصر ديال مجموعة ما لا نهائية من الأعداد القابلة للتعداد ويكتب سمياتهم، واحد ب واحد، ف شي صيغة عددية. ولكن البشر يقدرو يديرو حاجة مفيدة بنفس القدر، فحالة بعض المجموعات ما لا نهائية ديال الأعداد اللي ما عندهاش حد: يقدرو يعطيو تعليمات واضحة باش نحددو العضو من المجموعة، لمجموعة منتهية، عتباطية و محدودة. هاد التعليمات خاصها تكون واضحة بزاف، و ب الطريقة اللي نقدر نحصلو عليها بواسطة كالكيلاتريس، أولا بواسطة إنسان قادر غير يدير عمليات بسيطة بزاف على الرموز.**

## مصادر

تصنيف:ألݣوريتم
كاراتشي

**كاراتشي** (بلينݣليزية: **Karachi** - بلأوردو: **كراچى** - بالسندي: **ڪراچي**) هي أكبر مدينا ف پاكيستان و لعاصيما د لمحافضة د السند. هي لعاصيما لقتيصاديا و لمالية د لبلاد، و كانت تا عاصيما إدارية من 1947 ل 1959. جات كاراتشي ف لجنوب د لبلاد، ف الشمال لغربي د الديلطا د لواد د السند، و كاطّل على لبحر لعربي.

تيسكنو ف كاراتشي شويا كتر من 20 مليون د الناس، و هو اللّي مخلّيها تكون طانش أكبر مدينا ف لعالم. فيها مطار دولي (مطار جناح، أكبر مطار ف پاكيستان)، و أكبر مرسا ف لبلاد.
## التاريخ ديالها
لبلاصة اللي فيها كاراتشي سكنو فيها الناس من لعصور لقدام، و كانو فيها بزاف د الدواور مفرقين. ملّي حتلّوها لبريطانيين ف 1839، تطورات دغيا حيت خدّمو بزاف لمرسا ديالها و وسعوه، و ردّوها لعاصيما د السند. من مورا ما ستاقلات پاكيستان، كانو ساكنين فيها جوايه 400 ألف واحد، و لكن زادو دغيا، كتيرشي باللي بزاف د لمسلمين د لهند جاو ليها من مورا ما كانو لبلدان بجوج كيجريو على الناس على حساب الديانة.

كاراتشي كانت هي أول عاصيما د پاكيستان ملّي ستاقلات ف 1947، و لكن لحكومة بغات تبدّلها لمدينا خرا تكون ف لوسط د لبلاد كتر، و حيت كان لما فيها كيقلال و ضايرا بيها غي الصحرا. داكشي علاش ولاّت راوالپندي هي لعاصيما ف 1959. تا هي من بعد ما بقاتش عاصيما ف 1967، حيت صافي ديك الساعة كانت تبنات لعاصيما الجديدة إسلام أباد.

## ناس مشهورين منها
بزاف د الناس مشهورين عندهم علاقة ب كاراتشي، و إما تولدو ولا عاشو ولا ماتو فيها. بحال:
* محمد علي جناح (تولد و مات فيها و كاين الضريح ديالو تمّا)
* پيرڤيز مشرف (كبر فيها)
* بينازير بوتو (تولدات فيها)
## مصادر

تصنيف:پاكيستان
تصنيف:عاصيمة قديمة على حساب لبلاد
تصنيف:تأسيسات د 1729 ف أسيا
شرغو

تصغير
**شرغو** (ولا **شرٌو** ولا **سرغو**) هوّا نوع ديال حوت ديال لبحر. السمية لعلمية ديالو هيّ *Diplodus sargus*.

## أصل ديال سمية
كلمة "شرغو" جات من صبليونية "sargo". ب لعربية كايتسمى . ب لأمازيغية ، *أشراغي*. ب اللاتينية .

ب الداريجة عندو بزاف د السميات بحال شرغو، شراغي، سارڭا، سارڭالة، لحدّاد، ولّا أوزال.

## صيّادة

كايتصيّد ف لمغريب ف لموحيط لاطلاسي و هوّا موجود ف طانجا، لعرايش، رّباط، دّار لبيضا، جّديدة، أسفي و صّويرة.

كاين تا ف لپلاجات ديال لبحر الدخلاني. النوع ولّا النوع لفرعي لي كايتسمى "لحدّاد" كيكون صعيب ف الصيد حيت ماكيقبلش أي طعم، و قبل مايشد الطعم كايضرب فيه شحال من مرة بحال لحداد.

## مصادر

تصنيف:حوتات توصفو ف 1758
تصنيف:حوتات ديال لميديطيراني
تصنيف:نواع مامهدداش د ليستا لحمرا
كلوب د لأداب ضوكي ضوكي!

**كلوب د لأداب ضوكي ضوكي!** (ب ، غالبًا مختصرة بسمية **DDLC**) هي لعبة ڤيديو و رواية بصرية ديال عام 2017 طوراتها فرقة سالڤاطو د لورديناتورات الشخصية. القصة كتبع الطالب الي كينضم لنادي الأدب ف الليسي ب إصرار من صاحبتو سايوري، و من بعدها كيعطي الخيار للعّاب باش يعمّر مع أي وحدة من البنات رومانسيا بحال مونيكا، يوري، أولا ناتسوكي. الرئيسة ديال هاد الكلوب هي مونيكا لي كاتبان ف بزاف ديال اللقطات داخل اللعبة. اللعبة كاتضمّن نوع ماشي تقليدي ديال السيناريوهات مع بزاف ديال النهايات المحتملة. و الشخصيات كايطراو ليهم نهايات خايبة مع قرارات اللعّاب و كاتضمّن بزاف ديال المواضيع الحساسة و العميقة. وخا ضاهرياً كاتبان بحال يلا غير سيمولاتور ديال لمصاحبة، هاد اللعبة ف لواقع ميطا-تعاويدية *metafictional*، و فيها عناصر ديال لخلعة النفسية.

## المواضيع ديال اللعبة

* الإنتحار
* التعلق الزايد
* المواعدة
* الأداب
* الرعب النفسي

اللعبة فابور ف ويندووز و الماك ؤ إس، و متوفرة على منصة Steam.

## مصادر

تصنيف:لوعاب د تيليجو
تصنيف:رواية تصويرية
تصنيف:2018 ف لمملكة لمتحدة
ميطا-تعاويد

**لميطا-تعاويد** () هوّ نوع ديال التعاويد لي كايركّز على لقلدة السردية ديالو بحيت كيفكّر الجمهور بشكل واضح بلي راه كايقرا ولّا كايتفرج ف عامال خيالي. لميطا تعاويد كيكون واعي ب اللوغة، الشكال لأدابي و السرد لي مخدّمو، و لأعمال ديال لميطا-تعاويد كيجبدو لإنتباه للوضعية ديالهم كـ صنيعة خيالية. لميطا-تعاويد كيتخدّم على ود لپارودي (السخرية) أولا التجاووز ديال التقاليد لأدابية، و لإستكشاف ديال لعلاقة بين لأداب و لواقع، لحياة و لفن.

وخا لميطا-تعاويد كايتربط سيرتو ب لأداب لمورعصراني، لي تطوّر ف النص د لقرن 20، كاينين أتار ديالو ف أعمال قدم بزاف بحال حكايات كانتربوري، (دجوفري تشوصر، 1387)، ضون كيشوط، لڭزو التاني (ميڭيل دي سيرڤانطيس، 1615)، لعرس لكيماوي د كريستيان روزنكرويتس (يوهان ڤالينتين أندريا، 1617)، لحلم د لغيام ديال التسعة (كيم مان دجونڭ، 1687)، لحياة و لأراء ديال تريسطام شاندي، دجنتلمان (لاورانس سطيرن، 1759)، سارطور ريسارتوس (طوماس كارلايل، 1833، 1834)، و ڤانيتي فير (ويليام مييكپيس ثاكيري، 1847).

## شوف تا

* لحيط الرابع
* لمورعصرانية

## مصادر

## زيد قرا

* 
* Currie, Mark (ed.). *Metafiction*, Longman, 1995.
* Dean, Andrew. *Metafiction and the Postwar Novel: Foes, Ghosts, and Faces in the Water*, Oxford University Press, 2021.
* Gass, William H., *Fiction and the Figures of Life*, Alfred A. Knopf, 1970
* Heginbotham, Thomas "The Art of Artifice: Barth, Barthelme and the metafictional tradition" (2009) PDF
* Hutcheon, Linda, *Narcissistic Narrative. The Metafictional Paradox*, Routledge 1984, .
* Hutcheon, Linda. *A Poetics of Postmodernism: History, Theory, Fiction*, Routledge, 1988, ISBN 0-415-00705-4.
* Levinson, Julie, "Adaptation, Metafiction, Self-Creation," *Genre: Forms of Discourse and Culture*. Spring 2007, vol. 40: 1.
* Scholes, Robert, *Fabulation and Metafiction,* University of Illinois Press 1979.
* The Metafiction Database. Metafiction
* Waugh, Patricia, *Metafiction – The Theory and Practice of Self-Conscious Fiction,* Routledge 1984.
* Werner Wolf, ed., in collaboration with Katharina Bantleon and Jeff Thoss. *The Metareferential Turn in Contemporary Arts and Media: Forms, Functions, Attempts at Explanation. Studies in Intermediality 5,* Rodopi 2011.
* Werner Wolf, ed., in collaboration with Katharina Bantleon, and Jeff Thoss. *Metareference across Media: Theory and Case Studies. Studies in Intermediality 4,* Rodopi 2009.

تصنيف:پارودي
تصنيف:نظريات فلسفية
تصنيف:سرديات
تصنيف:طيمات ديال التعاويد لعيلمي
تصنيف:مفهوم ف لأداب
تصنيف:مفاهيم د لإپيستيمولوجيا
لاجنسية

تصغير|يسار|راية ديال اللاجنسية
**اللاجنسية** (ب ) هي ملي شيواحد كينقصو ولّا مكيبغيش يدخل ف علاقات جنسية.

اللاجنسية ماشي بحال غياب الدافع الجنسي ولا العزوف، هاد الأسباب كتكون محدودة ب لأفكار بنادم براسو ؤلا المجتمع، ؤلا حتى الدين.

بعض الناس اللاجنسيين مازال كيدخلو فأنشطة جنسية واخا هما مكيبغيوش الإتصال الجنسي لبزاف دالأسباب، منها باش يمتعو راسهم ؤلا يحصلو على شريك رومانسي ؤلا حتى يولدو دراري.

بعض العلماء كيقولو بلي اللاجنسية هوية جنسية بحال المتلية. البعض الآخر ديال العلماء مكيتافقوش. اللاجنسيين كيريپروزنطيو تقريباً واحد فالمية من گاع السكان.

## مصادر

تصنيف:سلوك د بنادم
تشنساو مان

**تشنساو مان** (بالجاپونية:チェンソーマン)هيّ سيرية د لمانڭا. تشنساو مان خدا واحد الشهرة كبيرة و إعجاب من بزاف ديال الفانز من القصة، الأحداث، الدموية و الحبكة وخا لمانڭا و لأنيمي ديالو عامر بشي لقطات إباحية.

تال دجنبر 2024، تباعو من لمانڭا 30 مليون نسخة، شي لي كيخليه من أكتر لمانڭات ف لمبيعات ف التاريخ.

## القصة
القصة ديالها كتبع واحد الدري فقير سميتو دينجي كيدير عقد مع شيطان سميتو بوتشتا، عندو الشكل ديال كلب مع منشار صغير، باش يتحول للراجل المنشار لي كتعطيه القوة يحول أعضاء ديالو لمناشر.
تصغير|لوڭو تاع تشانساو مان
دينجي من بعدها كينضم لواحد المنضمة ديال الصيادين لي كتحارب الشياطين ملي كيهددو الجاپون مع آكي وباور، على يد السيدة **ماكيما** لي كاتعتابر شخصية معقدة و متحكمة لي منبعد غتولي الشريرة الرئيسية ديال القصة.
تصغير|كوسپلاي لشخصية ماكيما من تشينساو مان

فالأرك الثاني القصة كدور على أسا ميطاكا، درية كتقرا فالليسي لي كادخل ف عقد معا شيطانة الحرب لي سميتها يورو.
تصغير|كوسپلاي لشخصيات تشانساو مان

## مصادر

تصنيف:سيريات د لمانݣا
تصنيف:مانݣا د 2018
تصنيف:مانݣا د شوييشا
تصنيف:مانݣا شوونين
إسلام أباد

**إسلام أباد** (بلينݣليزية: **Islamabad** - بلأوردو: **اسلام آباد**) هي لعاصيما د پاكيستان و عاشر أكبر مدينا فيها. جات ف الشمال د لبلاد، و عندها منطقا فيديرالية ديالها بوحدها، و تيسكنو فيها شويا كتر من مليون د الناس.

إسلام أباد مدينا جديدا، تبنات من الزيرو ف 1960 من مورا ما لحكوما د ديك لوقت بغات تبني عاصيما جديدا من اللّول بلاصة كاراتشي اللي كانت ف لجنوب بزاف. كمل لبني ديالها ف 1967 و ولاّت هي لعاصيما من ديك لوقت.

إسلام أباد فيها مطار دولي، تيخدم ليها و لجارتها، لمدينا د راوالپندي.
## لأصل د السمية
إسلام أباد تاتعني بلأوردو و لفارسية "لمدينا د لإسلام".
## مصادر

تصنيف:پاكيستان
تصنيف:عواصم ديال بلدان
تصنيف:عواصم آسيوية
تصنيف:تأسيسات د عوام 1960 ف پاكيستان
فاني فايس (مشروب پودرة)

**فاني فايس** (ب نّݣليزية: Funny Face) هو مشروب مسحوق كان كيتباع ف مريكان ما بين 1964 و 1994. هاد المشروب كانت كتنتجو شركة پيلزبوري *Pillsbury*، و كان كيجي ف جوايات صغار كيتخلطو مع الما باش يولي مشروب منعش.

## التاريخ
أول إصدار ديال فاني فايس كان فـ 1964. النكهات اللي كانو ف البداية كانت كل وحدة منها مرتبطة ب شخصية مرسومة على الجوا بشكل فكاهي. من بعد، جوج نكهات تبدلو بسبب الرسومات ديالهم اللي كانت فيها إيحاءات عنصرية، و هما إنجون أورونج و تشاينيز تشيري، واللي تعوضو ب سميات جداد أكثر إحترام.

## النكهات
فاني فايس كان كيتباع ف عدة نكهات، وكل وحدة كانت مميزة بالسمية ديالها و بالشخصية اللي كانت مرسومة على البواطة. من بين النكهات اللي تشهرو كاين ڭوفي گراپ، روتن توتن راسبيري، فريكل فايس ستروبيري، و تشو تشو تشيري. مع مرور الوقت، الشركة بدلات بعض النكهات و زادت وحدين خرين، على حساب الإقبال ديال المستهلكين.

## الجدل
ف وسط الستينات، خرج جدل على جوج نكهات حيث كانو كيستعملو سميّات ورسومات دابا كيتعتابرو عنصرية. إنجون أورونج كانت كتستعمل مصطلح "إينجون"  لي كيعني الأمريكيين الأصليين بطريقة مسيئة، و تشاينيز تشيري كانت فيها صورة كاريكاتورية بأسلوب كيضحك على الآسيويين. من بعد ما وصلات الشكاوي، الشركة قررت تبدل هاد السميّات و التصاميم باش مايبقاش عندها أي طابع عنصري.

## التوقف
لماركة شراتها برييدي إنترپرايزز ف التمانينات، و بقات كاتنتجها تال 1994. مابين 1994 و 2001، كانت محاولة ديال معاودة لإنتاج ديالها، ب عدد ديال التغييرات، و التوزيع ديالها ف مناطق محدودة. ف 28 نونبر 2012، شركة منتوجات ديكاص كرانبيري ردّات 4 ديال الشخصيات و لوجوه د فاني فايس، على ود مأكولات خفيفة.

## مصادر

تصنيف:مشروبات
جيهان كيداري

**جيهان كيداري** (مزيودة ف 1997 ف الدارلبيضا) مومتيلة و مقدمة برامج مغريبية.

## أعمال
### مسلسلات
* سلمات أبو البنات
* المختفي

### تقديم لبرامج
* فاشن مغربي: لقناة اللولة (2021)
* طريق التحدي: قناة دوزيم (2025)

## مصادر

تصنيف:زيادة 1997
تصنيف:ناس تزادو ف الدار البيضا
كانجي

**الكانجي** (ب جاپونية: 漢字) هو أصعب حاجة ف جاپونية، خصوصا عند الناس اللي ماشي جاپونيين. كيتستعمل مع الهيراݣانا و الكاتاكانا فالكتابة ديال اللغة جاپونية. هو أصلا جا من الشينوا، و دخل للجاپون ف القرن الخامس ميلادي، مع دخول الديانة البوذية، حيت كانت اللغة جاپونية غير شفوية، و خداو الكانجي و بدلو فيه شوية باش يوافقهم.
 
## التاريخ
الرموز الشينوية دخلات للجاپون فاللول من الخواتم، السيوفا، الصولديات، المرايات، و حوايج خرا اللي كانو كيجيو من الشينوا. ف العصر ديال الإمبراطورة سويكو، ولات الجاپون كتصيفط بعتات دبلوماسية للشينوا، و هاد الشي خلا الناس اللي ف القصر الجاپوني يتعلمو يقراو و يكتبو ب الشينوية. ف داك الوقت، ما كانش عند الجاپونيين نظام كتابي، وكانو كيعتمدو غير على الشينوية فالكتابة والقراية.

من بعد، طلع واحد النظام اسميتو "كانبون"، اللي كيعتمد على النصوص الشينوية ولكن كيدير ليهم علامات باش الجاپونيين يقدرو يقراوهم بطريقتهم، يعني كيقلبو ترتيب الكلمات وكيزيدو الأدوات ديال الجاپونية والنهايات ديال الأفعال باش تولي مفهومة عندهم.

من بعد، خرج واحد النظام جديد سميتو "مانيوݣانا"، اللي كان كيستعمل شي حروف شينوية ماشي على المعنى ديالهم ولكن على الصوت ديالهم. هاد النظام تطور، و تبسطات الرموز ديالو و ولات "الهيراݣانا"، واللي كانت العيالات هما اللي كيتعلموها، حيت التعليم العالي كان ممنوع عليهم. بزاف ديال الكتوبا الأدبية اللي كتبوهم العيالات ف الوقيتة ديال "هييان" كانو مكتوبين بالهيراݣانا.

الكاتاكانا طلعات حتى هي بطريقة مشابهة، ولكن اللي داروها هما الطلبة ديال الأديرة (المعابد)، و بسطو الرموز ديال المانيوݣانا باش يخلقو أشكال جديدة. و من بعد، الهيراݣانا والكاتاكانا ولاو كيتسماو بـ"الكانا".

ف لفترة لعصرية، الكانجي كيتستعمل باش تكتب السميات، و جدورا ديال الأفعال و الصفات. أما الهيراݣانا، كتستعمل باش تكتب النهايات ديال الأفعال و الصفات. و الكاتاكانا كتستعمل ف الكلمات اللي جاو من لغات خرا (ماشي من الشينوية)، و ف الكلمات اللي كتقلد شي أصوات، و ف السميات ديال النباتات و الحيوانات (مع بعض الستيتناءات)، و حتى باش تأكد على شي كلمات محددة.

## القراية
كيتقسمو طرق القراية ديال الكانجي لـ:

* **القراية الشينوية (音読み – كيتنطق On'yomi):** هادي هي القراية اللي جات من الشينوا، ولكن حيت الكانجي دخل للجاپون ف مراحل مختالفة و من بلايص مختالفة ف الشينوا، فا كنلقاو بزاف ديال الطرق باش نقراو نفس الكانجي، و بزاف ديال المعاني اللي كتختالف حتى هي.
* **القراية الجاپونية (訓読み – كيتنطق Kun'yomi):** هادي هي الطريقة جاپونية ف القراية، اللي مبنية على الكلمة جاپونية اللي كتدل على نفس المعنى ديال الكانجي قبل ما يدخل من الشينوا. يعني هي الترجمة ديال المعنى ولكن بالطريقة الجاپونية. بحال كيما ف القراية الشينوية، حتى هادي يقدر يكون عندها كتر من نطق، و بزاف ديال المرات كيكون كانجي ماعندوش نطق جاپوني.

## مصادر


تصنيف:لوغات ألطية
تصنيف:الجاپون
تصنيف:لوغات د أسيا
تصنيف:مقالات فيها مصدر و 3000 بايت
تصنيف:تقافة د شرق أسيا
تصنيف:شرق أسيا
تصنيف:حيوانات د جنوب شرق آسيا
ؤكييو-إي

**أوكييو-إه** (ب **[[جاپونية|الجاپون]]**'''ية''': 浮世絵) هي واحد النوع ديال الفن التصويري اللي كان ف**[[الجاپون]]**، وبدا فالبدية ديال القرن الـ17. هاد الفن كيعتمد على الرسم ولكن بطريقة ديال الطباعة، كينقشو الرسومات على اللواح ديال الخشب، ومن بعد كيطبعوها على الوراق.

كلمة **"أوكييو-إه"** المعنى ديالها "تصويرة ديال العالم العوام"، واللي كتعني بلي كلشي فهاد الدنيا زائل ومؤقت، بحال الحياة اللي كتدوز دغيا. هاد النوع ديال الفن عرف واحد العصر دهبي فـالوقيتة ديال **إيدو** (ما بين 1603 و1868)، وكانو الصناع والحرايفية كيتعاملو مع تقنيات الرسم بطريقة جديدة باش يصاوبو بزاف ديال التصاور بتمن مناسب، وكانو موجهين خاصة للتجار والباعة.

## التقنية
الفنانين كيرسمو اللوحات ديالهم على واحد الوراق شفافة، ومن بعد كيتنقل هاد الرسم لألواح ديال الخشب ديال شجرة حب الملوك (ساكورا). من بعد كيدخلو الحرفيين المهرة، اللي كينقشو الرسم على الخشب بطريقة باينة، وفالخر كيتطبع داك الشي على الورق.

تسمى هاد الفن بـ"العالم العائم" جات من المواضيع اللي كانت كتهضر عليهم اللوحات اللولين اللي ترسمو بهاد الطريقة، واللي كانت غالبا كتصور لقطات من الحياة اليومية والعادية ديال الناس.

مع الوقت، ما بقاش الأمر محدود غير فالرسم، إنما الحرايفية بداو كيطبعو حتى الجداول ديال التقويم، بطاقات ديال المتمنيات، كتب مصورة، كتب ديال الترفيه، الدلائل ديال الرحلات، وحتى الإعلانات ديال مسارح الكابوكي، وديور الدعارة، وديور ديال أتاي، والمطاعم، وبلايص خرين اللي كانو كيمشيو ليها الناس فمدينة «إيدو».

## أصول هاد الفن
الجاپونيين كانو كيعرفو فن الرشم (الطباعة بالحفر البارز) من زمان، ولكن فالبدية كانو غير الرهبان البوديين هما اللي كيمارسوه فالأديرة. وبقاو هكاك حتى لنص القرن الـ17 عاد بانو الصور اللولين المطبوعين اللي كانت المواضيع ديالها دنيوية وماشي دينية.

الرسام **هيشيكاوا مورونوبو** كان عندو دور كبير فإنتشار هاد الفن، حيت هو اللي دار الرواشم اللولين (الصور المطبوعة) اللي فيها ألوان، وقدر يدمج بين الرسم التقليدي والنقش على الخشب. وفعلا طبع بزاف ديال الكتوبة المصورين، المطويات، والرسومات ديال مناظر طبيعية وغيرها.

وهاد الأسلوب بقى خدام حتى للبدية ديال القرن الـ18.

## معرض ديال تصاور

File:KIYONOBU-Yamanaka-Ichikawa-1714.jpg
File:Nishikawa Sukenobu, 1739, Ehon Asakayama,16 gris.jpg
File:Kaigetsudo Ando - Standing Portrait of a Courtesan, c. 1705-1710, Hanging scroll; ink, color and gold on paper.jpg
File:Ryukyuan Dancer and Musicians by Miyagawa Choshun, c. 1718.jpg


تصنيف:الجاپون
تصنيف:بلدان د أسيا
تصنيف:مقالات فيها مصدر و 3000 بايت
ماتسوو باشو

**ماتسوو مانوفوسا** لملقب ب **باشو** (ب )، تزاد فـ1644 وتوفى فـ1694. كان شاعر جاپوني معروف بزاف، و كيعتابروه لمعلم الكبير ديال شعر الهايكو، بلا منازع. كان متمكن حتى ف واحد النوع ديال النتر جّاپوني كيتسمى هايبون.

كيعتابروه واحد من الركايز لكبيرة ديال الأدب جّاپوني ف الوقيتة المعروفة ب «قرن أوساكا الدهبي»، مع جوج ديال الكتاتبيا الكبار خرين هما: شيكاناتسو مونزا-إيمون وإهارا شائيكاكو.

## حياتو
ماتسوو مونيفوسا اللي ولى معروف من بعد ب لقب **باشو**، كان من واحد الفاميلة ديال الموحاربين (الساموراي). تربى تربية تقليدية، و منين هو باقي صغير خدم مع الولد الكبير ديال سيد المعقل اللي كان تابع ليه. بقى كيخدم معاه حتى توفى داك السيد ديالو الكبير فـ 1666.

من بعد، مشى ل مدينة كيوطو (اللي كانت العاصمة الإمبراطورية ديك الساعة) باش يكمل قرايتو ف الأدب. فـ 1681، قرر يعيش ف العزلة، و مشا سكن حدا مدينة **إيدو** (اللي هي طوكيو دابا)، ف واحد البلاصة سماها "صومعة الشجرة ديال البانان" (باشو-آن)، و من تم خدا لقب باشو، اللي المعنى ديالها "الشجرة ديال البانان". بدا كيقرى المدهب اللي سميتو زن البودي، و بدى كيمارس التأمل.

ف العشر سنين اللي بقاو ليه من حياتو، بقا باشو عاطيها غير للترحال و التأمل. كان كيدور ف مناطق مختالفة من جّاپون، و كيسالي كل رحلة ب وقت طويل ديال التأمل و الإنعزال.

توفى و هو ف وحدة من هاد الرحالات، و ف آخر ليلة قبل ما يموت، كتب بيت ديال **هايكو** على ورقة، و قال فيه:**مريض وقت ترحالي**

 **و لحلام ديالي كتدور طافيةً**

 **ف الحقول الدابلة**

## الأعمال ديالو
باشو كتب بزاف ديال الأشعار المعروفة ب سمية الهايكو، و هاد النوع ديال الشعر كيتكون من سبعطاش مقطع صوتي، و كان باشو معروف ب الإتقان ديالو ل هاد الصنعة. زيادة على هاد الأشعار، خلا لينا حتى بزاف ديال الكتوبا اللي كتبهم على المشاهد و التجارب ديالو و هو كيدور ف جّاپون.

كتب حتى نوع آخر من الشعر النتري كيتسمى هايبون، و هاد النوع فيه نصوص طويلة شوية، داكشي علاش بزاف د الناس ملي كيبغيو يعاودو هاد الأشعار كيركزو غير على البيت اللخر، حيت كيكون هو اللي كيجمع المعنى كامل. ولكن ف الأصل، الأبيات اللولى كانت كتوصف الجو العام أولا السياق اللي كتدور فيه القصيدة، و هاد الشي كيعاون باش نفهمو القصيدة كاملة، و كيعطيها النكهة ديالها الأصلية.

باشو ما بغاش ينتامي ل حتى مدرسة شعرية، و ما خلا حتى كتاب منظم يعلم فيه كيفاش كيتكتب هاد النوع من الشعر. ولكن التلامد ديالو جمعو أهم الأعمال اللي دار، و كان من بين أشهرها كتاب كيتسمى "الدرب الضيق ف أقصى المعمورة" (ب جّاپونية : *Oku no hosomichi*)، اللي كتبو ف 1689.

دابا، هاد الأعمال ديال باشو ولات مرجع كبير لأي شاعر كيبغي يعبر على إحساس خاص، ولا على مشهد طبيعي، ولا على فكرة عامة، غير ف تلاتة د السطور.

## مصادر

تصنيف:الجاپون
تصنيف:تقافة د الجاپون
تصنيف:تاريخ د الجاپون
تصنيف:زيادة 1644
تصنيف:وفيات 1694
مريم المعتمد

**مريم المعتمد** (مزيودة ف 1984) عالمة مغريبية ديال لفلك، لأصطروفيزيك (فيزيك كونية) و عولوم د لكواكب. المعتمد خدمات باحتة ف جامعة كورنيل ف نيويورك، و ف معهد لبحت د الجنوب لغربي *Southwest Research Institute*. لمجال ديال لبحت ديالها كيشمل لحلقات ديال لكواكب و الديناميكا ديال لمدارات. ف 2025، لفرقة د لبحت لي كاترأسها كتاشفات قامار جديد ديال كوكب ؤرانوس.

لكويكب 27539 ولّا 2000 HB97 تسمى "المعتمد" *Elmoutamid* كـ تكريم للمجهودات ديالها.

## حياتها
مريم المعتمد كبرات و خدات لباك ديالها ف ليسي محمد لخامس ف الصويرة. ف 2003 خدات ڤيزا ل فرانسا و مشات تماك باش تقرا ف جامعة پاري ديضرو، فين خدات ليصونص ف الصيونص د لانجينيوري ف 2008. ف 2010 خدات ماصطر ف الديناميكا ديال السيستيمات الجابدية ف لوبصيرڤاطوار د پاري، فرانسا، و ف 2013، خدات الدوكتورا ديالها ف لميكانيك د لأجرام السماوية من نفس لمعهد، و دارت من بعد لپوسط ضوك ف جامعة كورنيل لميريكانية.

## لكاريير
ف لپوسط ضوك، خدمات المعتمد على داطا ديال أجهيزا من السيستيم د التصوير لعلمي () ISS و السپيكطروميتر د التخطيط ديال تحت لحمر لمتشاف () VIMS ديال مهمة كاسيني. و كانت مساهمة ف لإكتشاف ديال السيستيم د لحلقات على كويكب شاريكلو.

ف 2025، لفرقة د لبحت لي كاترأسها كتاشفات قامار جديد لي عندو السمية لمؤقتة S/2025 U 1 ديال كوكب ؤرانوس، ب لإعتماد على لمراقبة د لمعطيات لي جمعها طيليسكوپ دجيمس ويب ف 2 فبراير 2025. لقامار الجديد لي كتاشفو هوّ لقامار نمرة 29 ديال ؤرانوس، نمرة 14 من لأقمار الدخلانية ديالو، عندو دياميطر د 10 كيلوميطر (أصغر قامار ديال ؤرانوس تكتاشف تال دابا)، و كيبعد على لكوكب ديالو ب كتر من 56000 كيلوميطر.

### عضوية
المعتمد كانت باحتة مساعدة ف مركز كورنيل ديال لاصطروفيزيك و الصيونص د لكواكب مابين 2014 و مارس 2024، و موراها نضمّات ل معهد لبحت د الجنوب لغربي Southwest Research Institute. و هيّ عضوة ف معهد كارل سيݣان.

ف 2018، ولات عضوة ف لأكاديمية لإفريقية ديال الصيونص AAS.

## مصادر

تصنيف:زيادة 1984
تصنيف:ناس تزادو ف الصويرة
تصنيف:أكاديميين مغاربا
لمنتخب لوطني الجاپوني د لكورة

**لمنتخب لوطني الجاپوني د لكورة** (ب الجاپونية **サッカー日本代表**، *صاكّا نيهون ضايهو*) لمعروف ب لقب "الساموراي الزورق" (ب الجاپونية **サムライ・ブルー**، *سامورايْ بورو*) هوّ لفرقة لي كاتمتل الجاپون ف لكورة د الرجال. كاتسيّرها الجامعة الجاپونية د كورة JPA، لي هيّ لمؤسسة لي كاتحكم لممارسة د كورة ف الجاپون.

قبل التمانينات د لقرن 20، لمنتخب د الجاپون كان مكوّن سيرتو من هواة، حيت هاد الرياضة ماكانتش شعبية بزاف محلياً بحال لبيزبول و السومو. من لبدية د التسعينات، بعدما تطورات النزعة لإحترافية، بدات الجاپون كاتبان كـ قوة ف لكورة د أسيا. لمنتخب د الجاپون تأهل ل جميع منافسات كاس لعالم من 1998 (منها مرة فاش نضماتها معا كوريا الجنوبية ف 2002)، و لمنتخب طلع للدور التاني 4 د لمرات ف 2002، 2010، 2018، و 2022. و ربح كاس أسيا 4 د لمرات ف 1992، 2000، 2004، و 2011، لي هوّ الروكور ف لمنتخبات د أسيا. زيادة على هادشي كان لوصيف ف كاس لكونفيديراليات د فيفا 2001 و كاس أسيا 2019. الجاپون هيّ وحدة من 3 د لمنتخبات ف لكونفيديرالية د كورة ف آسيا لي وصلو ل شي فينال ف وحدة من التورنوات د فيفا د الرجال لكبار، و الجوج لخرين هوما ؤسطراليا و السعودية.

التطور السريع ديال الجاپون كان مصدر إلهام و ميتال على كيفاش لبلدان يقدرو يطوّرو كورة عندهم. لمنافسين لقاريين ديالهم هوما كوريا الجنوبية، و مؤخرا تا ؤسطراليا؛ و طوّرو تنافسية تا معا إيران و السعودية.

لمنتخب د الجاپون كان أول واحد كيشارك ف كوپا أميريكا من برّا قارة أميريكا، حيت تعرضو باش يشاركو ف 1999، 2011، 2015، و 2019، وخا ماقبلو لمشاركة غير ف النوساخ د 1999 و 2019.

ف يوليوز 2025، كان لمنتخب مكلاصي نمرة 15 ف لكلاصمة ف فيفا، يعني اللول ف لمنتخبات د أسيا.


Keisuke_Honda_2018_(cropped)_(cropped).jpg|كييسوكي هونضا واحد من أنجح اللعابا ديال لمنتخب د الجاپون ف عوام 2010


## مصادر

تصنيف:تأسيسات د 1917 ف الجاپون
موراساكي شيكيبو

**موراساكي شيكيبو** (مزيودة ف ، توفات ف  ولّا 1025) لمعروفة ب **شيجو** (ب الجاپونية **紫女**، حرفياً "لالة موراساكي") كان كاتيبة روائية، شاعيرة و وصيفة ملكية جاپونية. كانت خدمات ف لقصر لإمبراطوري ف وقيتة هييان. هيّ معروفة سيرتو ب روايتها قصة ڭينجي، لي كاتّعتابر من أول الروايات لي تكتبو ف لعالم، و تكتبات ب الجاپونية مابين عام 1000 و 1012. "موراساكي شيكيبو" هيّ سمية وصفية، و سميتها لحقيقية مامعروفاش، ولايني تقدر تكون هيّ **فوجيوارا نو كاوروكو** (ب الجاپونية 藤原香子) لي تدكرات ف جورنال د لقصر ف 1007 ب عتيبارها وصيفة ملكية.

لعيالات ف وقيتة هييان كانو مقصيين من تعلام الشينوية، اللوغة لمكتوبة د لحكومة ف الجاپون، ولايني موراساكي لي كبرات ف دار بّاها لي كان مطّلع بزاف، بيّنات قدرات كبيرة ف لكلاسيكيات الشينوية من صغرها، و ستاطعات تهضرها ب طلاقة. تجوجات ف نصاصات لعشرينات و ولدات بنت هيّ الشاعيرة دايني نو سانمي و راجلها توفى عاماين مور جواجهم. ماشي واضح فوقاش بدات كاتكتب قصة ڭينجي، ولايني غالبا بدات فاش كانت مجوجة ولّا غير شوية مورما ولّات هجّالة. ف جوايه 1005، تعيّط ليها من عند فوجيوارا نو ميتشيناڭا باش تولي وصيفة ملكية ديال لإمبراطورة صووشي ف لقصر لإمبراطوري، غالبا بسباب الشهرة ديالها كـ كاتيبة. بقات كاتكتب ف فترة خدمتها، و زادت مشاهد من لحياة ف لقصر ف كتاباتها. مور 5 ولّا 6 سنين خرجات من لقصر، و تقاعدات معا لإمبراطورة ف منطقة ضاية بيوا. الدارسين كيختالفو على لعام د موتها. أغلبية متافقين على عام 1014، ولايني كاين لي قتارح بلي تقدر تكون باقية حية ف 1025.

موراساكي كتبات يوميات لالة موراساكي، لي هوّ مجلد ديال لقصايد الشيعرية زيادة على قصة ڭينجي. ف ضرف 10 سنين كان هاد اللخر تنتاشر ف لأقاليم د الجاپون، و ف ضرف قرن ولّى كيتعتابر من لكلاسيكيات ديال لأداب الجاپوني و مادة ديال النقد لأكاديمي. مابين 1925 و 1933 تطرجم للنڭليزية. الدارسين باقين كيعتارفو ب لأهمية د خدمتها، لي كاتعكس لمجتمع د لقصر د هييان ف لأوج ديالو. من لقرن 13، لأعمال ديالها تمتّلو من عند الرسامين الجاپونيين و النحاتين د لخشب ديال فن أوكييو-إي.

## مصادر

## مزاود

* 
* Rozan-ji Temple, Kyoto
* معرض:قصة ڭينجي، تسليط الضو على عامال كلاسيكي جاپوني ف لمتحف لميطروپوليطاني د لفن، مارس 5 – يونيو 16، 2019

تصنيف:قصة ݣينجي
تصنيف:وفيات ف لقرن 11
تصنيف:زيادة ف عوام 970
حكومة د الجاپون

**لحكومة د الجاپون** (ب الجاپونية **日本国政府**) هيّ لمؤسسة لمركازية لعليا ف الجاپون. كاتشمل مؤسسات تشريعية، تنفيدية و قضائية كيما كايحددها الدستور د الجاپون. الجاپون دولة مركازية ب 47 عمالة، ب راس الدولة لي هوّ لإمبراطور. الدور ديالو طقوسي و ماعندوش سلطة ف لحكومة. السلطة لفعلية كاينة ف يد مجلس لوزارا، لي كيترأسو رئيس لوزارا، و لأعضاء ديالو هوما لوزارا د الدولة لي كايسيّرو لحكومة و السربيس لمدني. لمجلس لوزاري عندو السلطة التنفيدية و كيشكّلو رئيس لوزارا لي هوّ رئيس لحكومة. رئيس لوزارا كيترشح من عند لبرلمان و كيعيّنو لإمبراطور. لمجلس لحالي هوّ حكومة إشيبا التانية لي تشكلات ف 11 نونبر 2024، و كايقُودها رئيس لوزارا شيڭيرو إشيبا لي شد لمنصب ديالو ف 1 أكتوبر 2024. لبلاد عندها حكومة د أقلية مشكّلة من حلف ديال الليبيراليين الديموقراطيين و حيزب كومييطو من 2024.

لبرلمان د الجاپون كيمتّل السلطة التشريعية، و فيه جوج شومبرات لي هوما مجلس لمستشارين (الشومبرة لفوقانية)، و مجلس النواب (الشومبرة السفلية). لأعضاء ديال الشومبرات بجوج كيتنتاخبو من عند الشعب، لي كيتّعتابر هوّ لمصدر ديال السيادة. ف الدستور كيتّعتابر لبرلمان هوّ الجهاز لأعلى ديال السيادة ف لبلاد. لمحكمة لعليا و لمحاكم لي تحت منها كيشكّلو السلطة لقضائية ديال الدولة. لمحكمة لعليا عندها أعلى سلطة باش تأول الدستور و تراجع لقرارات لقضائية. و عندها ستيقلالية على السلطات التنفيدية و التشريعية. لقضاة كايتعينو من عند مجلس لوزارا، ولايني مايمكنش ليهم يتحيّدو من لمنصب ديالهم من عند السلطات التنفيدية ولّا التشريعية من غير لحالة ديال تحياد التقة.

لحكومة د الجاپون مبازية ف لعاصيمة طوكيو، لي فيها كاين مبنى لبرلمان، لقصر لإمبراطوري، لمحكمة لعليا، لبيرو ديال رئيس لوزارا و جميع لوزارات.

## مصادر

تصنيف:الجاپون
تصنيف:سياسة د جاپون
لقصف الدري ديال هيروشيما و ناڭاساكي

ف 6 و 9 غشت 1945، فرڭعات لميريكان جوج قنابل درية على جوج مدون د الجاپون لي هوما هيروشيما و ناڭاساكي على التوالي، ف لوقت ديال لحرب لعالمية الجاوجة. لقصف الجوي قتل مابين 150.000 و 246.000 واحد، أغلبية ديالهم مدنيين، و هيّ لمرة لوحيدة لي تخدّم فيها السلاح النووي ف حرب مسلّحة. الجاپون علنات على لإستسلام ديالها للحولافا ف 15 غشت، 6 يام مور لقصف ديال ناڭاساكي، و لإعلان ديال لإتحاد السوڤياتي للحرب ضد الجاپون و لغزو ديال منشوريا. لحكومة د الجاپون سنات معاهدة لإستسلام ف 2 شتنبر، شي لي أدّى ل نهاية لحرب.

ف لعام اللخر ديال لحرب لعالمية الجاوجة، لحولافا كانو كيوجّدو ل غزو برّي ديال الجاپون لي كان غادي يتقام عليهم غالي. هادشي سبقو قصف ب لقنابل لعادية و لقنابل د لعافية لي خرّبو 64 مدينة جاپونية، منها حملة تدارت على طوكيو. لحرب ف ؤروپا تسالات ملي ألمانيا ستسلمات ف 8 ماي 1945، و لحولافا ضوّرو وجوههم بشكل كامل للحرب ف لمحيط لمهدن. معا حلول يوليوز 1945، لپروجي د مانهاتن كان جاب جوج د النواع ديال لقنابل الدرية: "لولد الصغير"، لي هيّ قنبولة ديال ليورانيوم لمخصّب ف سلاح ديال التهراس بحال لكابوس *gun-type fission weapon*، و الراجل الطبوز لي هيّ قنبولة د لپلوطونيوم ف سلاح نووي د التفرڭيع الدخلاني *implosion-type nuclear weapon*. لحولافا طالبو الجيش لإمبراطوري الجاپوني باش يستسلم بدون شروط ف إعلان پوتسضام ف 26 يوليوز 1945، و إلا غادي يتعرضو ل "تدمير ساحق و فيساع". لحكومة د الجاپون تجاهلات هاد التحدير.

لموافقة ديال لمملكة لمتحدة على لقصف تخادت، كيما كاتنص معاهدة كيبيك، و لأمر تّعطى ف 25 يوليوز من عند الجينيرال طوماس ت. هاندي، رئيس لأركان لمؤقت ديال لارمي د لميريكان، باش لقنبولة الدرية تتخدم ف مدون هيروشيما، كوكورا، نييڭاطا و ناڭاساكي. هاد لأهداف تختارو حيت مناطق حضرية كبيرة لي ف نفس لوقت فيهم مواقع عسكارية مهمة. ف 6 غشت، "لولد الصغير" تطيّحات على هيروشيما. 3 يام موراها، "الراجل الطبوز" تطيّحات على ناڭاساكي. مابين شهراين تال 4 شهور موراها، لمفعول ديال هاد لقنابل قتل 90.000 تال 166.000 ف هيروشيما و 60.000 تال 80.000 ف ناڭاساكي؛ علاين النص د لوفيات طراو ف النهار اللول. 4 شهور من بعد بقاو الناس كيموتو بسباب لحروق، الدوخة د لإشعاع، و جروح خرين، زيادة على التراكم ديال أمراض خرين و قلة لماكلة. وخا عدد لعساكريا كان كبير، و تقدر ب 24000 واحد، جوايه 90% ديال لقتلى كانو مدنيين.

لأكاديميين درسو بشكل موسّع لمفعول ديال لقصف على لمجتمع و السياسة و التاريخ لعالمي، و التقافة الشعبية، و باقين نقاشات كبيرة على التبريرات لأخلاقية و لقانونية ديال لقصف النووي، و التبعات الجيوسياسية ديالهم، سيرتو ف إطار لحرب لباردة. لمساندين د لقصف كيڭولو بلي كان ضروري باش تتسالى لحرب ب أقل عدد ديال لقتلى، و بلي جنّب لموت ديال عدد كبر د الناس من الجوانب بجوج، و عاود بلي التخدام ديال لقنبولة الدرية هيّ لي سمحات ب سلام طويل مابين لبلدان بسباب لخوف من لحرب النووية. لمنتقدين للقصف كيڭولو بلي ماكانش ضروري باش تتسالى لحرب، و بلي خاصو يتعتابر جريمة د لحرب، و بلي التخدام ديال السلاح النووي محتامل كتر من ما هو متوقع، و غادي يأدي ل هولوكوسط نووي.

## مصادر

 

تصنيف:1945 ف الجاپون
تصنيف:لحرب لعالمية الجاوجة
أماطيراسو

**أماطيراسو ؤوميكامي** (ب الجاپونية **天照大（御）神**) ولّا ب ختيصار **أماطيراسو**، و معروفة تا ب سميات خرين، هيّ ربة د الشمش ف لأساطير د الجاپون. كاتّعتابر من لأرباب (كامي) الرئيسيين ديال ديانة الشينطو، و مدكورة ف أقدم النصوص ديال لأداب الجاپوني بحال كوجيكي () و نيهون شوكي ()، ب عتيبارها لحاكمة ديال لمملكة السماوية طاكاماݣاهارا، و الجدة لأسطورية ديال السلالة لإمبراطورية د الجاپون، من حفيدها نينيݣي. زيادة على جوج من خوتها (الربة د لقامار تسوكويومي، و الرب د لعواصف سوسانوو) كيتّعتابرو "لولاد التلاتة لعزاز" (ب الجاپونية 三貴子، *صانكيشي*)، ديال الرب لخالق إزاناݣي.

لموضع الرئيسي فين كاتّعبد أماطيراسو هوّ الضريح لكبير د إصي ف مدينة إصي، عمالة مييي، و كيتّعتابر من أقدس لمواقع ف الشينطو، و مركز ديال لحج و موقع سياحي مهم. بحال لكاميات لخرين، كاينين أضرحة ديالها ف عدد د لبلايص ف الجاپون.

## السمية
الربة كيتشار ليها ب "أماطيراسو ؤوميكامي" (قبل كانت كاتّكتب  ولا 天照大神 ب لهيراݣانا ، كاتّقرا *أماطيراسو ؤهوميكامي*، ف الجاپونية لبالية كاتّقرا *أماطيراسو ؤپومي كامي*) ف كتاب كوجيكي، ف لوقت لي كتاب نيهون شوكي عطى هاد الشكال ديال سميتها:

* ؤوهيرومي نو موتشي (، ف لمانيووݣانا ، لقراية التاريخية ، *ؤهوهيرومي نو موتشي*، و ف الجاپونية لبالية كاتقرا *ؤپوپي رومي نو موتي*)
* أماطيراسو ؤو(مي)كامي (، لقراية التاريخية ، *أماطيراسو ؤهو(مي)كامي*)
* أماطيراسو ؤوهيرومي نو ميكوطو ()
* هي نو كامي (، ف الجاپونية لبالية كاتقرا *پي نو كامي*)

كايتعتاقد بلي كلمة "أماطيراسو" جات من لفيعل "أماطيرو" يعني "تضوّي ولّا تبري ف السما" (من "أما"، سما + "طيرو"، بري ولّا ضوّي)، زيادة على لمزيودة لفعلية د التعظيم "سو"، ف لوقت لي "ؤوميكامي" كاتعني "الربة لعظيمة الجليلة". يعني سميتها لكاملة كاتعني "الربة لعظيمة الجليلة لي كاتضوّي ف السما".

## مصادر

تصنيف:شينطو
تصنيف:ربات د الجاپون
كيميڭايو

**كيميڭايو** (ب الجاپونية **君が代**) هوّ النشيد لوطني ديال الجاپون. لكلمات ديالو موخودين من قصيدة ديال شيعر واكا كتبها شاعر مامعروفش من وقيتة هييان (791 تال 1185)، شي لي كيخليه أقدم نشيط وطني ف لعالم. اللحن تختار ف 1880، باش يعوّض اللحن لي قبل منو لي كان دارو دجون ويليام فينطون ف 1869، و لي ماكانش محبوب. وخا كلمة "كيميڭايو" تقدر تتطرجم ب "لحكم ديال صاحب الجلالة لإمبراطور"، ماكايناش طرجامة رسمية ديال لعنوان ولّا لكلمات د النشيد لي تدارت ب لقانون.

مابين 1888 و 1945، كان كيميڭايو هوّ النشيد لوطني ديال لإمبراطورية د الجاپون. ملي لإمبراطورية قبلات إعلان پوتسضام و حتلوها لحولافا، لإمبراطور شووا بقى ف لحكم، و كيميڭايو بقى النشيد لوطني بحكم لواقع باش يحافظ على لملكية ف الجاپون. قانون الراية و النشيد لوطني د 1999 عتارف رسمياً بلي كيميڭايو هوّ النشيد لوطني و لإمبراطوري.


Kimigayo-Anthem-Japan-Sheet-Music-1888.png|ورقة موسيقية ديال كيميڭايو (1888)


## مصادر

تصنيف:رموز وطنية د الجاپون
تصنيف:أناشيد وطنية رسمية
تصنيف:تأسيسات د 1888 ف الجاپون
تصنيف:تأسيسات د 1999 ف الجاپون
دوولينڭو

**دوولينڭو** () هو تطبيق ديال تعلام اللوغات. فيه دابا كورسات ديال تعلام 43 لوغة.

## مصادر

تصنيف:لوغات
تصنيف:صوفتوير
حقل إستقبال

**حقل الإستقبال** أولا **الفضاء الحسي** هو واحد الحقل محصور، اللي عبرو يمكن لشي محفزات فيزيولوجة تسبب ردّات فعل حسية من الخلايا العصبية عند بعض الكائنات، منهم البشر.

مدى التعقيد ديال حقل الإستقبال كايتراوح مابين التكوّن الكيماوي أحادي الأبعاد ديال الحوايج الي فيهم الريحة، و الزمكان متعدد الأبعاد ديال حقل الشوفان البشري. مروراً على ثنائية الأبعاد ديال الجلدة د بنادم، اللي ب حد ذاتها كاتعتابر حقل إستقبال ديال اللمس، حقول الإستقبال يمكن ليهم يعدلو القدرة الغشائية سوا بشكل إيجابي ولّا سلبي، بلاما يحتاجو يأترو على معدل قدرات الشغل .

## مصادر

تصنيف:سيستيمات د لحسان